
RAPORT 
asupra propunerii legislative privind producerea şi comercializarea 

produselor de morărit, a pâinii, a produselor de panificaţie şi a produselor făinoase  

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă privind producerea şi comercializarea produselor de morărit, a pâinii, a produselor de panificaţie şi a produselor făinoase,  transmisă cu adresa  nr.Pl. x 621 din 16 noiembrie 2011 şi înregistrată sub nr.24/636/17.11.2011. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului şi avizele favorabile ale Comisiei juridice, de disciplină şi imunităţi şi al Comisiei pentru industrii şi servicii.
Propunerea legislativă are ca obiect de reglementare stabilirea condiţiilor pe care trebuie să le îndeplinească operatorii economici care produc, depozitează, transportă şi comercializează produsele de morărit, pâinea, alte produse de panificaţie şi produsele făinoase, precum şi responsabilităţile care le revin acestora.
Propunerea legislativă privind producerea şi comercializarea produselor de morărit, a pâinii, a produselor de panificaţie şi a produselor făinoase face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Gheorghe Albu, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 24 de deputaţi, din totalul de 24 de deputaţi, membri ai comisiei.

Propunerea legislativă a fost respinsă în unanimitate, în şedinţa din 23 octombrie 2012, din următorul considerent: 
· La nivelul Uniunii Europene există reglementări care se aplică tuturor produselor alimentare, acest domeniu fiind reglementat şi în România.
Propunerea legislativă a fost respinsă de Senat în şedinţa din 9 noiembrie 2011.
Propunerea legislativă sus menţionată, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
          PREŞEDINTE,
             



     SECRETAR,

                  Adrian RĂDULESCU
                                              Vasile MOCANU
Consilier , Gheorghe Adrian  Goţa

